title: Deċiżjoni tal-Kunsill (PESK) 2015/2005 tal-10 ta' Novembru 2015 li testendi l-mandat tar-Rappreżentant Speċjali tal-Unjoni Ewropea għall-Afganistan

text:
               11.11.2015

               MT

               Il-Ġurnal Uffiċjali tal-Unjoni Ewropea

               L 294/53

         DEĊIŻJONI TAL-KUNSILL (PESK) 2015/2005
   tal-10 ta' Novembru 2015
   li testendi l-mandat tar-Rappreżentant Speċjali tal-Unjoni Ewropea għall-Afganistan
   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea, u b'mod partikolari l-Artikolu 33 u l-Artikolu 31(2) tiegħu,
   Wara li kkunsidra l-proposta mir-Rappreżentant Għoli tal-Unjoni għall-Affarijiet Barranin u l-Politika ta' Sigurtà,
   Billi:

               (1)

               Fit-22 ta' Lulju 2013, il-Kunsill adotta d-Deċiżjoni 2013/393/PESK (1) li taħtar lis-Sur Franz-Michael SKJOLD MELLBIN bħala r-Rappreżentant Speċjali tal-Unjoni Ewropea (RSUE) għall-Afganistan. Il-mandat tar-RSUE għandu jiskadi fil-31 ta' Ottubru 2015.

               (2)

               Il-mandat tar-RSUE għandu jiġi estiż għal perijodu ieħor ta' 16-il xahar.

               (3)

               Ir-RSUE ser jimplimenta l-mandat fil-kuntest ta' sitwazzjoni li tista' tmur għall-agħar u li tista' timpedixxi li jinkisbu l-objettivi tal-azzjoni esterna tal-Unjoni kif stabbiliti fl-Artikolu 21 tat-Trattat,

         ADOTTA DIN ID-DEĊIŻJONI:
   Artikolu 1
   Rappreżentant Speċjali tal-Unjoni Ewropea
   Il-mandat tas-Sur Franz-Michael SKJOLD MELLBIN bħala r-RSUE għall-Afganistan huwa estiż sat-28 ta' Frar 2017. Il-Kunsill jista' jiddeċiedi li l-mandat tar-RSUE jintemm qabel, abbażi ta' valutazzjoni mill-Kumitat Politiku u ta' Sigurtà (KPS) u proposta mir-Rappreżentant Għoli tal-Unjoni għall-Affarijiet Barranin u l-Politika ta' Sigurtà (RGħ).
   Artikolu 2
   Objettivi tal-politika
   Ir-RSUE għandu jirrappreżenta lill-Unjoni u jippromovi l-objettivi ta' politika tal-Unjoni fl-Afganistan, f'koordinazzjoni mill-qrib mar-rappreżentanti tal-Istati Membri fl-Afganistan. B'mod aktar speċifiku, ir-RSUE għandu:

               (a)

               jikkontribwixxi għall-implimentazzjoni tad-Dikjarazzjoni Konġunta UE-Afganistan, l-Istrateġija tal-UE fl-Afganistan 2014-2016 u, kif xieraq, il-Ftehim ta' Kooperazzjoni UE-Afganistan dwar is-Sħubija u l-Iżvilupp (CAPD);

               (b)

               jappoġġa d-djalogu politiku bejn l-Unjoni u l-Afganistan;

               (c)

               jappoġġa r-rwol ċentrali li għandha n-Nazzjonijiet Uniti (NU) fl-Afganistan b'enfasi partikolari fuq il-kontribut għal assistenza internazzjonali kkoordinata aħjar, biex b'hekk jippromovi l-implimentazzjoni tal-Communiqués tal-Konferenzi ta' Bonn, Chicago, Tokyo u Londra, kif ukoll ir-riżoluzzjonijiet rilevanti tan-NU.

         Artikolu 3
   Mandat
   Sabiex jitwettaq il-mandat, ir-RSUE għandu, f'kooperazzjoni mill-qrib mar-rappreżentanti tal-Istati Membri fl-Afganistan:

               (a)

               jippromovi l-fehmiet tal-Unjoni dwar il-proċess politiku u l-iżviluppi fl-Afganistan;

               (b)

               iżomm kuntatt mill-qrib, u jappoġġa l-iżvilupp ta' istituzzjonijiet Afgani rilevanti, b'mod partikolari l-Gvern u l-Parlament kif ukoll l-awtoritajiet lokali. Għandu wkoll jinżamm kuntatt ma' gruppi politiċi Afgani oħra u atturi rilevanti oħra fl-Afganistan, b'mod partikolari l-atturi rilevanti tas-soċjetà ċivili;

               (c)

               iżomm kuntatt mill-qrib ma' partijiet ikkonċernati internazzjonali u reġjonali rilevanti fl-Afganistan, b'mod partikolari mar-Rappreżentant Speċjali tas-Segretarju-Ġenerali tan-NU u r-Rappreżentant Ċivili Superjuri tal-Organizzazzjoni tat-Trattat tal-Atlantiku tat-Tramuntana (NATO) u ma' sħab u organizzazzjonijiet ewlenin oħrajn;

               (d)

               jagħti pariri dwar il-progress miksub biex jintlaħqu l-objettivi tad-Dikjarazzjoni Konġunta UE-Afganistan, l-Istrateġija tal-UE fl-Afganistan 2014-2016, il-Ftehim ta' Kooperazzjoni UE-Afganistan dwar is-Sħubija u l-Iżvilupp (CAPD) u tal-Communiqués tal-Konferenzi ta' Bonn, Chicago, Tokyo u Londra, b'mod partikolari fl-oqsma li ġejjin:

                           (i)

                           it-tisħiħ tal-kapaċitajiet ċivili, b'mod partikolari fil-livell sottonazzjonali,

                           (ii)

                           il-governanza tajba u l-istabbiliment ta' istituzzjonijiet meħtieġa għall-eżistenza tal-istat tad-dritt, b'mod partikolari ġudikatura indipendenti,

                           (iii)

                           ir-riformi elettorali u kostituzzjonali,

                           (iv)

                           ir-riformi fis-settur tas-sigurtà, inkluż it-tisħiħ ta' istituzzjonijiet ġudizzjarji u l-istat tad-dritt, l-armata nazzjonali u l-forza tal-pulizija, u b'mod partikolari, l-iżvilupp tas-servizz tal-pulizija ċivili;

                           (v)

                           il-promozzjoni tat-tkabbir, b'mod partikolari permezz tal-agrikoltura u l-iżvilupp rurali,

                           (vi)

                           ir-rispett għall-obbligi internazzjonali tal-Afganistan b'rabta mad-drittijiet tal-bniedem, inkluż ir-rispett għad-drittijiet ta' persuni li jagħmlu parti minn minoranzi u d-drittijiet tan-nisa u t-tfal,

                           (vii)

                           ir-rispett għall-prinċipji demokratiċi u l-istat tad-dritt,

                           (viii)

                           it-trawwim tal-parteċipazzjoni tan-nisa fl-amministrazzjoni pubblika, fis-soċjetà ċivili u, f'konformità mar-Riżoluzzjoni 1325(2000) tal-Kunsill tas-Sigurtà tan-NU, il-proċess ta' paċi,

                           (ix)

                           ir-rispett għall-obbligi internazzjonali tal-Afganistan, inkluża l-kooperazzjoni fl-isforzi internazzjonali għall-ġlieda kontra t-terroriżmu, it-traffikar illeċitu tad-droga, it-traffikar tal-bnedmin u l-proliferazzjoni ta' armi u ta' armi ta' qerda massiva u materjal relatat,

                           (x)

                           il-faċilitazzjoni tal-assistenza umanitarja u r-ritorn b'mod ordnat ta' refuġjati u ta' persuni spustati internament, u

                           (xi)

                           it-tisħiħ tal-effettività tal-preżenza u l-attivitajiet tal-Unjoni fl-Afganistan u l-kontribut għall-formulazzjoni tar-rapporti ta' implimentazzjoni regolari dwar l-Istrateġija tal-UE fl-Afganistan 2014-2016, kif mitlub mill-Kunsill;

               (e)

               jipparteċipa b'mod attiv f'fora ta' koordinazzjoni lokali bħall-Bord Konġunt ta' Koordinazzjoni u Monitoraġġ, waqt li jżomm lill-Istati Membri mhux parteċipanti infurmati b'mod sħiħ dwar id-deċiżjonijiet meħudin f'dawn il-livelli;

               (f)

               jagħti parir dwar il-parteċipazzjoni u l-pożizzjonijiet tal-Unjoni f'konferenzi internazzjonali fir-rigward tal-Afganistan, u b'mod partikolari dwar il-Konferenza Ministerjali internazzjonali li jmiss dwar l-Afganistan, li għandha tkun koospitata mill-Unjoni fi Brussell, f'kooperazzjoni mill-qrib mal-awtoritajiet Afgani u s-sħab internazzjonali ewlenin;

               (g)

               jieħu rwol attiv fil-promozzjoni tal-kooperazzjoni reġjonali permezz ta' inizjattivi rilevanti inkluż il-Proċess ta' Istanbul u l-Konferenza Reġjonali għall-Kooperazzjoni Ekonomika dwar l-Afganistan (RECCA);

               (h)

               jikkontribwixxi għall-implimentazzjoni tal-politika tal-Unjoni dwar id-drittijiet tal-bniedem u tal-Linji Gwida tal-UE dwar id-Drittijiet tal-Bniedem, b'mod partikolari fir-rigward tan-nisa u t-tfal f'żoni milquta minn konflitti, speċjalment billi jwettaq monitoraġġ u jindirizza l-iżviluppi f'dan ir-rigward;

               (i)

               jipprovdi, kif adatt, appoġġ għal proċess ta' paċi inklużiv u mmexxi mill-Afganistan li jwassal għal soluzzjoni politika konsistenti mal-“linji l-ħomor” maqbula fil-Konferenza ta' Bonn.

         Artikolu 4
   Implimentazzjoni tal-mandat
   1.   Ir-RSUE għandu jkun responsabbli għall-implimentazzjoni tal-mandat waqt li jaġixxi taħt l-awtorità tar-RGħ.
   2.   Il-KPS għandu jżomm kollegament privileġġjat mar-RSUE u għandu jkun il-punt primarju ta' kuntatt tar-RSUE mal-Kunsill. Il-KPS għandu jipprovdi gwida strateġika u direzzjoni politika lir-RSUE fil-qafas tal-mandat, mingħajr preġudizzju għas-setgħat tar-RGħ.
   3.   Ir-RSUE għandu jaħdem f'koordinazzjoni mill-qrib mas-Servizz Ewropew għall-Azzjoni Esterna (SEAE) u d-dipartimenti rilevanti tiegħu.
   Artikolu 5
   Finanzjament
   1.   L-ammont ta' referenza finanzjarja maħsub biex ikopri n-nefqa relatata mal-mandat tar-RSUE fil-perijodu mill-1 ta' Novembru 2015 sat-28 ta' Frar 2017 għandu jkun ta' EUR 7 625 000.
   2.   In-nefqa għandha tiġi amministrata f'konformità mal-proċeduri u r-regoli applikabbli għall-baġit ġenerali tal-Unjoni.
   3.   L-amministrazzjoni tan-nefqa għandha tkun soġġetta għal kuntratt bejn ir-RSUE u l-Kummissjoni. Ir-RSUE għandu jagħti rendikont lill-Kummissjoni għall-infiq kollu.
   Artikolu 6
   Kostituzzjoni u kompożizzjoni tal-iskwadra
   1.   Ir-RSUE għandu jkun responsabbli li jifforma skwadra fil-limiti tal-mandat tar-RSUE u l-mezzi finanzjarji korrispondenti li jsiru disponibbli. L-iskwadra għandha tinkludi l-kompetenza esperta dwar kwistjonijiet speċifiċi ta' politika kif rikjest mill-mandat. Ir-RSUE għandu regolarment u minnufih jinforma lill-Kunsill u lill-Kummissjoni bil-kompożizzjoni tal-iskwadra.
   2.   L-Istati Membri, l-istituzzjonijiet tal-Unjoni u s-SEAE jistgħu jipproponu li jiġi ssekondat persunal biex jaħdem mar-RSUE. Is-salarju ta' tali persunal issekondat għandu jkun kopert mill-Istat Membru, mill-istituzzjoni kkonċernata tal-Unjoni jew mis-SEAE, rispettivament. L-esperti ssekondati mill-Istati Membri għall-istituzzjonijiet tal-Unjoni jew is-SEAE jistgħu wkoll jiġu assenjati biex jaħdmu mar-RSUE. Il-persunal b'kuntratt internazzjonali għandu jkollu ċ-ċittadinanza ta' Stat Membru.
   3.   Il-persunal kollu ssekondat għandu jibqa' taħt l-awtorità amministrattiva tal-Istat Membru emittenti, l-istituzzjoni emittenti tal-Unjoni jew is-SEAE u għandu jwettaq dmirijietu u jaġixxi fl-interess tal-mandat tar-RSUE.
   Artikolu 7
   Privileġġi u immunitajiet tar-RSUE u l-persunal tar-RSUE
   Il-privileġġi, l-immunitajiet u garanziji oħra meħtieġa għat-tlestija u l-funzjonament bla tfixkil tal-missjoni tar-RSUE u l-membri tal-persunal tar-RSUE għandhom jiġu miftehmin mal-pajjiż ospitanti, kif adatt. L-Istati Membri u s-SEAE għandhom jagħtu l-appoġġ kollu meħtieġ għal dan il-għan.
   Artikolu 8
   Sigurtà ta' informazzjoni klassifikata tal-UE
   Ir-RSUE u l-membri tal-iskwadra tiegħu għandhom jirrispettaw il-prinċipji ta' sigurtà u l-istandards minimi stabbiliti mid-Deċiżjoni tal-Kunsill 2013/488/UE (2).
   Artikolu 9
   Aċċess għal informazzjoni u sostenn loġistiku
   1.   L-Istati Membri, il-Kummissjoni u s-Segretarjat Ġenerali tal-Kunsill għandhom jiżguraw li r-RSUE jingħata aċċess għal kwalunkwe informazzjoni rilevanti.
   2.   Id-delegazzjonijiet tal-Unjoni u/jew l-Istati Membri, kif xieraq, għandhom jipprovdu sostenn loġistiku fir-reġjun.
   Artikolu 10
   Sigurtà
   F'konformità mal-politika tal-Unjoni dwar is-sigurtà ta' persunal stazzjonat barra mill-Unjoni f'kapaċità operazzjonali taħt it-Titolu V tat-Trattat, ir-RSUE għandu jieħu l-miżuri kollha raġonevolment prattikabbli, f'konformità mal-mandat tar-RSUE u s-sitwazzjoni tas-sigurtà fiż-żona ta' responsabbiltà, għas-sigurtà tal-persunal kollu taħt l-awtorità diretta tar-RSUE, b'mod partikolari billi:

               (a)

               jistabbilixxi pjan ta' sigurtà speċifiku bbażat fuq gwida mis-SEAE, li jinkludi miżuri ta' sigurtà fiżiċi, organizzattivi u proċedurali speċifiċi, li jirregolaw l-immaniġġar tal-moviment sigur tal-persunal lejn, u ġewwa, iż-żona ta' responsabbiltá, kif ukoll l-immaniġġar ta' inċidenti ta' sigurtà u inkluż pjan ta' kontinġenza u ta' evakwazzjoni;

               (b)

               jiżgura li l-persunal kollu stazzjonat barra mill-Unjoni jkun kopert b'assigurazzjoni ta' riskju għoli, kif meħtieġ skont il-kondizzjonijiet fiż-żona ta' responsabbiltà;

               (c)

               jiżgura li l-membri kollha tal-iskwadra tar-RSUE li jkunu ser jiġu stazzjonati barra l-Unjoni, inkluż persunal ikkuntrattat lokalment, ikunu rċevew taħriġ adatt fir-rigward tas-sigurtà qabel jaslu fiż-żona ta' responsabbiltà jew kif jaslu, abbażi tal-klassifikazzjonijiet tar-riskju assenjati għal dik iż-żona mis-SEAE;

               (d)

               jiżgura li jiġu implimentati r-rakkomandazzjonijiet kollha miftehmin, magħmula b'segwitu għal valutazzjonijiet regolari tas-sigurtà, u jippreżenta lill-Kunsill, lir-RGħ u lill-Kummissjoni rapporti bil-miktub dwar l-implimentazzjoni tagħhom u dwar kwistjonijiet oħra ta' sigurtà fil-qafas tar-rapporti dwar il-progress u l-implimentazzjoni tal-mandat.

         Artikolu 11
   Rapporti
   Ir-RSUE għandu jipprovdi rapporti regolarment lir-RGħ u lill-KPS. Ir-RSUE għandu wkoll jirrapporta, kif meħtieġ, lill-gruppi ta' ħidma tal-Kunsill. Ir-rapporti regolari għandhom jiġu ċċirkolati permezz tan-Netwerk COREU. Ir-RSUE jista' jipprovdi rapporti lill-Kunsill tal-Affarijiet Barranin. F'konformità mal-Artikolu 36 tat-Trattat, ir-RSUE jista' jkun involut fl-għoti ta' informazzjoni lill-Parlament Ewropew.
   Artikolu 12
   Koordinazzjoni
   1.   Ir-RSUE għandu jikkontribwixxi għall-unità, il-konsistenza u l-effikaċja tal-azzjoni tal-Unjoni u għandu jgħin biex jiġi żgurat li l-istrumenti kollha tal-Unjoni u l-azzjonijiet kollha tal-Istati Membri jiġu impenjati b'mod konsistenti, biex jinkisbu l-objettivi ta' politika tal-Unjoni. L-attivitajiet tar-RSUE għandhom jiġu kkoordinati ma' dawk tal-Kummissjoni, kif ukoll mad-Delegazzjoni tal-Unjoni fil-Pakistan. Ir-RSUE għandu jipprovdi aġġornamenti regolari lill-missjonijiet tal-Istati Membri u lid-delegazzjonijiet tal-Unjoni.
   2.   Fil-post, għandu jinżamm kollegament mill-qrib mal-Kapijiet tal-Missjonijiet tal-Istati Membri u mal-Kapijiet tad-delegazzjonijiet tal-Unjoni. Huma għandhom jagħmlu kull sforz sabiex jassistu lir-RSUE fl-implimentazzjoni tal-mandat. Ir-RSUE għandu jipprovdi gwida politika lokali lill-Kap tal-Missjoni tal-Pulizija tal-Unjoni Ewropea fl-Afganistan (EUPOL AFGHANISTAN). Ir-RSUE u l-Kmandant tal-Operazzjonijiet Ċivili għandhom jikkonsultaw ma' xulxin, kif meħtieġ. Ir-RSUE għandu wkoll iżomm kuntatt ma' atturi internazzjonali u reġjonali oħrajn fil-post.
   Artikolu 13
   Assistenza b'rabta ma' talbiet
   Ir-RSUE u l-persunal tiegħu għandhom jassistu fil-forniment ta' elementi li jwieġbu għal kwalunkwe talba u obbligu li jirriżultaw mill-mandati tar-RSUE preċedenti fl-Afganistan, u għandhom jipprovdu assistenza amministrattiva u aċċess għall-fajls rilevanti għal dawn l-għanijiet.
   Artikolu 14
   Rieżami
   L-implimentazzjoni ta' din id-Deċiżjoni u l-konsistenza tagħha ma' kontributi oħrajn mill-Unjoni għar-reġjun għandhom jiġu rieżaminati regolarment. Ir-RSUE għandu jippreżenta lill-Kunsill, lir-RGħ u lill-Kummissjoni rapport ta' progress sal-aħħar ta' Ġunju 2016 u rapport komprensiv dwar l-implementazzjoni tal-mandat sal-aħħar ta' Novembru 2016.
   Artikolu 15
   Dħul fis-seħħ
   Din id-Deċiżjoni għandha tidħol fis-seħħ fid-data tal-adozzjoni tagħha.
   Hija għandha tapplika mill-1 ta' Novembru 2015.

      Magħmul fi Brussell, l-10 ta' Novembru 2015.

            Għall-Kunsill

            Il-President

         P. GRAMEGNA

      (1)  Deċiżjoni tal-Kunsill 2013/393/PESK tat-22 ta' Lulju 2013 li temenda d-Deċiżjoni 2013/382/PESK li testendi l-mandat tar-Rappreżentant Speċjali tal-Unjoni Ewropea għall-Afganistan (ĠU L 198, 23.7.2013, p. 47).

      (2)  Deċiżjoni tal-Kunsill tat-23 ta' Settembru 2013 dwar ir-regoli tas-sigurtà għall-protezzjoni ta' informazzjoni klassifikata tal-UE (ĠU L 274, 15.10.2013, p. 1).


title: Deċiżjoni tal-Kunsill 2005/851/PESK tal- 21 ta’ Novembru 2005 dwar il-konklużjoni tal-Ftehim bejn l-Unjoni Ewropea u l-Kanada li jistabbilixxi qafas għall-parteċipazzjoni tal-Kanada fl-operazzjonijiet ta’ l-Unjoni Ewropea ta' l-immaniġġar ta’ kriżijiet

text:
               29.6.2006

               MT

               Il-Ġurnal Uffiċjali ta’ l-Unjoni Ewropea

               109

         DEĊIŻJONI TAL-KUNSILL 2005/851/PESK
   tal-21 ta’ Novembru 2005
   dwar il-konklużjoni tal-Ftehim bejn l-Unjoni Ewropea u l-Kanada li jistabbilixxi qafas għall-parteċipazzjoni tal-Kanada fl-operazzjonijiet ta’ l-Unjoni Ewropea ta' l-immaniġġar ta’ kriżijiet
   IL-KUNSILL TA’ L-UNJONI EWROPEA,
   Wara li kkunsidra t-Trattat dwar l-Unjoni Ewropea, u b’mod partikolari l-Artikolu 24 tiegħu,
   Wara li kkunsidra r-rakkomandazzjoni mill-Presidenza,
   Billi:

               (1)

               Il-kondizzjonijiet li jirrigwardaw il-parteċipazzjoni ta’ Stati terzi f’operazzjonijiet ta’ l-UE ta' l-immaniġġar ta’ kriżijiet għandhom jiġu stabbiliti fi Ftehim li jistabbilixxi qafas għal tali parteċipazzjoni eventwalment possibbli fil-futur, pjuttost milli jiddefinixxu dawn il-kondizzjonijiet skond il-każ għal kull operazzjoni konċernata.

               (2)

               Wara l-awtorizzazzjoni mill-Kunsill fit-23 ta’ Frar 2004, il-Presidenza, megħjuna mis-Segretarju-Ġenerali/Rappreżentant Għoli, innegozjat Ftehim bejn l-Unjoni Ewropea u l-Kanada li jistabbilixxi qafas għall-parteċipazzjoni tal-Kanada fl-operazzjonijiet ta’ l-Unjoni Ewropea ta' l-immaniġġar ta’ kriżijiet.

               (3)

               Il-Ftehim għandu jiġi approvat,

         IDDEĊIEDA KIF ĠEJ:
   Artikolu 1
   Il-Ftehim bejn l-Unjoni Ewropea u l-Kanada li jistabbilixxi qafas għall-parteċipazzjoni tal-Kanada fl-operazzjonijiet ta’ l-Unjoni Ewropea ta' l-immaniġġar ta’ kriżijiet huwa b’dan approvat f’isem l-Unjoni Ewropea.
   It-test tal-Ftehim huwa mehmuż ma’ din id-Deċiżjoni.
   Artikolu 2
   Il-President tal-Kunsill huwa b’dan awtorizzat jinnomina l-persuna jew persuni li jkollhom is-setgħa jiffirmaw il-Ftehim sabiex dan jorbot lill-Unjoni Ewropea.
   Artikolu 3
   Din id-Deċiżjoni għandha jkollha effett mill-jum ta’ l-adozzjoni tagħha.
   Artikolu 4
   Din id-Deċiżjoni għandha tiġi pubblikata fil-Ġurnal Uffiċjali ta’ l-Unjoni Ewropea.

      Magħmula fi Brussel, nhar il-21 ta’ Novembru 2005.

            Għall-Kunsill

            Il-President

         J. STRAW

      FTEHIM
      bejn l-Unjoni Ewropea u l-Kanada li jistabbilixxi qafas għall-parteċipazzjoni tal-Kanada fl-operazzjonijiet ta’ l-Unjoni Ewropea ta' l-immaniġġar ta’ kriżijiet
      L-UNJONI EWROPEA,
      minn naħa waħda, u
      IL-KANADA,
      min-naħa l-oħra,
      minn hawn 'il quddiem imsejħa l-“Partijiet”,
      Billi:

                  (1)

                  L-Unjoni Ewropea (EU) tista’ tiddeċiedi li tieħu azzjoni fil-qasam ta' l-immaniġġar ta’ kriżijiet;

                  (2)

                  Il-Kunsill Ewropew f’Sivilja fil-21 u t-22 ta’ Ġunju 2002 ftiehem dwar l-arranġamenti għall-konsultazzjoni u l-koperazzjoni bejn l-Unjoni Ewropea u l-Kanada fl-immaniġġar ta’ kriżijiet;

                  (3)

                  L-Unjoni Ewropea sejra tiddeċiedi jekk Stati terzi jiġux mistiedna jipparteċipaw f’xi operazzjoni ta' l-UE ta’ l-immaniġġar ta’ kriżi. Il-Kanada tista' taċċetta l-istedina mill-Unjoni Ewropea u toffri l-kontribut tagħha. F’tali każ, l-Unjoni Ewropea tiddeċiedi jekk taċċettax il-kontribut propost tal-Kanada;

                  (4)

                  Jekk l-Unjoni Ewropea tiddeċiedi li twettaq xi operazzjoni militari ta’ l-immaniġġar ta’ kriżi b’rikors għall-assi u l-kapaċitajiet tan-NATO, il-Kanada tista’ tesprimi l-intenzjoni tagħha, bħala prinċipju, li tieħu sehem fl-operazzjoni;

                  (5)

                  Il-kondizzjonijiet ġenerali li jirrigwardaw il-parteċipazzjoni tal-Kanada f’operazzjonijiet ta' l-UE ta’ l-immaniġġar ta’ kriżijiet għandhom jiġu stabbiliti fi Ftehim li jistabbilixxi qafas għal tali parteċipazzjoni eventwalment possibbli fil-futur, pjuttost milli jiġu definiti dawn il-kondizzjonijiet fuq bażi ta’ każ b’każ għal kull operazzjoni konċernata;

                  (6)

                  Tali Ftehim għandu jkun mingħajr preġudizzju għall-awtonomija deċiżjonali ta' l-Unjoni Ewropea, u ma għandux jippreġudika n-natura, ta' konsiderazzjoni każ b' każ, tad-deċiżjonijiet tal-Kanada sabiex tipparteċipa f'xi operazzjoni ta’ l-Unjoni Ewropea ta' l-immaniġġar ta’ kriżi;

            QABLU KIF ĠEJ:
      SEZZJONI I
      DISPOŻIZZJONIJIET ĠENERALI
      Artikolu 1
      Deċiżjonijiet relatati mal-parteċipazzjoni
      1.   Wara d-deċiżjoni ta' l-Unjoni Ewropea li tistieden lill-Kanada sabiex tieħu sehem f'operazzjoni ta' l-UE ta' l-immaniġġar ta' kriżi, u ladarba l-Kanada tkun iddeċidiet fil-prinċipju li tieħu sehem, il-Kanada għandha tipprovdi informazzjoni dwar il-kontribut propost tagħha lill-Unjoni Ewropea.
      2.   Fejn l-Unjoni Ewropea tkun iddeċidiet li twettaq operazzjoni militari ta’ l-immaniġġar ta’ kriżi b’rikors għall-assi u l-kapaċitajiet tan-NATO, il-Kanada għandha tinforma lill-Unjoni Ewropea bi kwalunkwe intenzjoni tagħha li tieħu sehem fl-operazzjoni, u sussegwentement tipprovdi informazzjoni dwar il-kontribut li jkollha l-ħsieb li tagħti.
      3.   Il-valutazzjoni mill-Unjoni Ewropea tal-kontribut tal-Kanada għandha ssir f'konsultazzjoni mal-Kanada.
      4.   L-Unjoni Ewropea għandha tikkomunika fiż-żmien opportun ir-riżultat tal-valutazzjoni lill-Kanada permezz ta’ ittra bil-ħsieb li tiżgura l-parteċipazzjoni tal-Kanada skond id-dispożizzjonijiet ta’ dan il-Ftehim.
      Artikolu 2
      Qafas
      1.   Il-Kanada għandha tassoċja ruħha ma’ l-Azzjoni Konġunta li biha l-Kunsill ta’ l-Unjoni Ewropea jiddeċiedi li l-UE twettaq l-operazzjoni ta’ l-immaniġġar ta’ kriżi, u ma’ kwalunkwe Azzjoni Konġunta jew Deċiżjoni li biha l-Kunsill ta’ l-Unjoni Ewropea jiddeċiedi li jemenda jew jestendi l-mandat ta’ l-operazzjoni ta' l-UE ta’ l-immaniġġar ta’ kriżi, skond id-dispożizzjonijiet ta’ dan il-Ftehim u kwalunkwe arranġamenti implementattivi meħtieġa.
      2.   Il-parteċipazzjoni tal-Kanada f’operazzjoni ta' l-UE ta’ l-immaniġġar ta’ kriżi hija mingħajr preġudizzju għall-awtonomija deċiżjonali ta’ l-Unjoni Ewropea.
      Artikolu 3
      Status tal-persunal u l-forzi
      1.   L-istatus tal-persunal sekondat għal operazzjoni ċivili ta’ l-UE ta’ l-immaniġġar ta’ kriżi u/jew tal-forzi kontribwiti lil operazzjoni militari ta’ l-UE ta’ l-immaniġġar ta’ kriżi mill-Kanada għandhom jiġu regolati mill-ftehim dwar l-istatus tal-Missjoni, jekk disponibbli, konkluż bejn l-Unjoni Ewropea u l-Istat jew Stati li fihom titwettaq l-operazzjoni.
      2.   L-istatus ta’ persunal kontribwit għall-kwartieri ġenerali jew lill-elementi ta’ kmand li jinsabu barra l-Istat jew Stati li fihom isseħħ l-operazzjoni ta' l-UE ta’ l-immaniġġar ta’ kriżi, għandu jiġi regolat minn arranġamenti bejn l-awtoritajiet kompetenti fir-rigward tal-kwartieri ġenerali u l-elementi ta’ kmand konċernati u l-awtoritajiet kompetenti tal-Kanada.
      3.   Mingħajr preġudizzju għall-ftehim dwar l-istatus tal-Missjoni msemmija fil-paragrafu 1 ta’ dan l-Artikolu, il-Kanada għandha teżerċita ġurisdizzjoni fuq il-persunal tagħha li jieħu sehem fl-operazzjoni ta' l-UE ta’ l-immaniġġar ta’ kriżi.
      4.   Mingħajr preġudizzju għall-ftehim dwar l-istatus tal-Missjoni msemmi fil-paragrafu 1 ta’ dan l-Artikolu, il-Kanada għandha tkun responsabbli sabiex twieġeb għal kwalunkwe pretensjoni konnessa mal-parteċipazzjoni tagħha f’operazzjoni ta' l-UE ta’ l-immaniġġar ta’ kriżi, minn jew dwar kwalunkwe wieħed mill-membri tal-persunal tagħha.
      5.   F’każ ta’ mewt, korriment, telf jew dannu lil persuni fiżiċi jew ġuridiċi mill-Istat jew Stati li fihom titwettaq l-operazzjoni, il-Kanada għandha, meta r-responsabbiltà tagħha tkun ġiet stabbilita, tħallas kumpens taħt il-kondizzjonijiet previsti fil-ftehim dwar l-istatus tal-Missjoni, jekk disponibbli, kif imsemmi fil-paragrafu 1 ta' dan l-Artikolu.
      6.   Il-Kanada timpenja ruħha li tagħmel dikjarazzjoni fir-rigward tar-rinunzja ta' pretensjonijiet kontra kwalunkwe Stat parteċipanti f'operazzjoni ta' l-immaniġġar ta' kriżi ta' l-UE li fiha tieħu sehem il-Kanada, u li tagħmel dan meta tiffirma dan il-Ftehim. Mudell għal tali dikjarazzjoni huwa espost fl-Anness għal dan il-Ftehim.
      7.   L-Unjoni Ewropea timpenja ruħha li tiżgura li l-Istati Membri jagħmlu dikjarazzjoni fir-rigward tar-rinunzja ta' pretensjonijiet kontra l-Kanada, meta din tkun qiegħda tipparteċipa f’operazzjoni ta' l-UE ta' l-immaniġġar ta' kriżi, u li tagħmel dan meta tiffirma dan il-Ftehim. Mudell għal tali dikjarazzjoni huwa espost fl-Anness ma' dan il-Ftehim.
      Artikolu 4
      Informazzjoni klassifikata
      1.   Il-Kanada għandha tiżgura li meta informazzjoni klassifikata ta’ l-UE tiġi trattata minn persunal Kanadiż fil-kuntest ta’ operazzjoni ta’ l-immaniġġar ta’ kriżi immexxija mill-UE, il-persunal Kanadiż jirrispetta l-prinċipji bażiċi u l-istandards minimi tar-regolamenti ta’ sigurtà tal-Kunsill ta’ l-Unjoni Ewropea li jinsabu fid-Deċiżjoni tal-Kunsill 2001/264/KE tad-19 ta’ Marzu 2001 (1). Il-Kanada għandha tiżgura wkoll li l-persunal Kanadiż jirrispetta kull gwida ulterjuri dwar informazzjoni klassifikata ta’ l-UE maħruġa lilu mill-awtoritajiet kompetenti, inkluża dik mill-Kmandant ta’ l-Operazzjoni ta’ l-UE fil-kuntest ta’ operazzjoni militari ta’ l-UE ta’ l-immaniġġar ta’ kriżi jew mill-Kap tal-Missjoni ta’ l-UE fil-kuntest ta’ operazzjoni ċivili ta’ l-UE ta’ l-immaniġġar ta’ kriżi, mingħajr preġudizzju għall-Artikoli 6(2) u 10(2).
      2.   Jekk l-UE tirċievi informazzjoni klassifikata mill-Kanada, dik l-informazzjoni għandha tingħata protezzjoni adegwata għall-klassifikazzjoni tagħha u ekwivalenti għall-istandards stabbiliti fir-regolamenti għall-informazzjoni klassifikata ta’ l-UE.
      3.   Fejn l-UE u l-Kanada kkonkludew Ftehim dwar proċeduri ta’ sigurtà għall-iskambju ta’ informazzjoni klassifikata, id-dispożizzjonijiet ta’ dak il-Ftehim għandhom japplikaw fil-kuntest ta’ operazzjoni ta' l-UE ta’ l-immaniġġar ta’ kriżi.
      SEZZJONI II
      DISPOŻIZZJONIJIET DWAR PARTEĊIPAZZJONI F’OPERAZZJONIJIET ĊIVILI TA’ L-IMMANIĠĠAR TA’ KRIŻIJIET
      Artikolu 5
      Persunal sekondat lil operazzjoni ċivili ta’ l-UE ta’ l-immaniġġar ta’ kriżi
      1.   Il-Kanada għandha tiżgura li l-persunal tagħha sekondat lill-operazzjoni ċivili ta’ l-UE ta’ l-immaniġġar ta’ kriżi jwettaq l-missjoni tiegħu konformement ma’:

                  (a)

                  l-Azzjoni Konġunta u emendi sussegwenti kif imsemmi fl-Artikolu 2(1) ta’ dan il-Ftehim;

                  (b)

                  il-Pjan ta’ Operazzjoni;

                  (ċ)

                  il-miżuri implementattivi.

            2.   Il-Kanada għandha tinforma fiż-żmien dovut lill-Kap tal-Missjoni ta’ l-operazzjoni ċivili ta’ l-UE ta’ l-immaniġġar ta’ kriżi u lis-Segretarjat Ġenerali tal-Kunsill ta’ l-Unjoni Ewropea dwar kwalunkwe bidla fil-kontribut tagħha għall-operazzjoni ċivili ta’ l-UE ta’ l-immaniġġar ta’ kriżi.
      3.   Il-persunal sekondat lill-operazzjoni ċivili ta’ l-UE ta' l-immaniġġar ta' kriżi għandu jagħmel eżami mediku, għandu jiġi vaċċinat skond kif ikun kunsidrat meħtieġ mill-awtorità kompetenti Kanadiża u għandu jkun ċertifikat medikament b’saħħtu sabiex iwettaq dmirijietu minn awtorità kompetenti mill-Kanada. Il-persunal sekondat lill-operazzjoni ċivili ta’ l-UE ta’ l-immaniġġar ta’ kriżi ta’ l-UE għandu jipproduċi kopja ta’ din iċ-ċertifikazzjoni.
      Artikolu 6
      Linja ta' kmand
      1.   Il-persunal sekondat mill-Kanada għandu jwettaq id-doveri tiegħu u jġib ruħhu esklussivament fl-interess ta’ l-operazzjoni ċivili ta’ l-UE ta’ l-immaniġġar ta’ kriżi, mingħajr preġudizzju għall-paragrafu 2.
      2.   Il-persunal kollu għandu jibqa’ taħt il-kmand sħiħ ta’ l-awtoritajiet nazzjonali tiegħu.
      3.   L-awtoritajiet nazzjonali għandhom jittrasferixxu l-kontroll operattiv lill-Kap tal-Missjoni ta’ l-operazzjoni ċivili ta’ l-UE ta’ l-immaniġġar tal-kriżi, li għandu jeżerċita dik l-awtorità permezz ta’ struttura ġerarkika ta’ kmand u kontroll.
      4.   Il-Kap tal-Missjoni għandu jmexxi l-operazzjoni ċivili ta’ l-UE ta’ l-immaniġġar tal-kriżi ta’ l-UE u jieħu f’idejh l-amministrazzjoni tagħha ta’ kuljum.
      5.   Il-Kanada għandha jkollha l-istess drittijiet u obbligi f’termini ta’ amministrazzjoni ta’ kuljum ta’ l-operazzjoni bħall-Istati Membri ta’ l-Unjoni Ewropea li jieħdu sehem fl-operazzjoni skond l-istrumenti legali msemmija fl-Artikolu 2(1) ta’ dan il-Ftehim.
      6.   Il-Kap tal-Missjoni ta’ l-operazzjoni ċivili ta’ l-UE ta’ l-immaniġġar tal-kriżi ta’ l-UE għandu jkun responsabbli għall-kontroll dixxiplinarju tal-persunal ta’ l-operazzjoni ċivili ta’ l-UE ta’ l-immaniġġar tal-kriżi. Meta jkun meħtieġ, għandha tittieħed azzjoni dixxiplinarja mill-awtorità nazzjonali konċernata.
      7.   Għandu jiġi maħtur, mill-Kanada, Punt ta’ Kuntatt tal-Kontinġent Nazzjonali (NPC) sabiex jirrappreżenta l-kontinġent nazzjonali tagħha fl-operazzjoni. L-NPC għandu jirraporta lill-Kap tal-Missjoni ta’ l-operazzjoni ċivili ta’ l-UE ta’ l-immaniġġar tal-kriżi dwar kwistjonijiet nazzjonali li jolqtu l-operazzjoni u għandu jkun responsabbli għad-dixxiplina ta’ kuljum tal-kontinġent.
      8.   Id-deċiżjoni li tintemm l-operazzjoni għandha tittieħed mill-Unjoni Ewropea, wara konsultazzjoni mal-Kanada, dment li l-Kanada tkun għadha qiegħda tieħu sehem fl-operazzjoni ċivili ta’ l-UE ta’ l-immaniġġar tal-kriżi fid-data ta’ l-adozzjoni tad-deċiżjoni dwar it-terminazzjoni ta’ l-operazzjoni.
      Artikolu 7
      Aspetti finanzjarji
      Il-Kanada għandha tassumi l-ispejjeż kollha assoċjati mal-parteċipazzjoni tagħha fl-operazzjoni minbarra l-ispejjeż, li huma suġġetti għal finanzjament komuni, kif stabbiliti fil-budget operattiv ta’ l-operazzjoni. Dan għandu jkun mingħajr preġudizzju għall-Artikolu 8.
      Artikolu 8
      Kontribuzzjoni għall-budget operattiv
      1.   Il-Kanada għandha tikkontribwixxi għall-finanzjament tal-budget operattiv ta’ l-operazzjoni ċivili ta’ l-UE ta’ l-immaniġġar tal-kriżi, suġġetta għall-paragrafu 3.
      2.   Kwalunkwe kontribuzzjoni finanzjarja tal-Kanada għall-budget operattiv għandha tkun l-aktar ammont baxx minn dawn iż-żewġ alternattivi li ġejjin:

                  (a)

                  dak is-sehem ta’ l-ammont ta’ referenza li jikkorrispondi proporzjonatament għall-proporzjon tal-GNI tagħha mat-total tal-GNIs ta’ l-Istati kollha li jikkontribwixxu għall-budget operattiv ta’ l-operazzjoni; jew

                  (b)

                  dak is-sehem ta’ l-ammont ta’ referenza għall-budget operattiv li jikkorrispondi proporzjonatament għall-proporzjon tan-numru tal-persunal tagħha li jieħu sehem fl-operazzjoni għan-numru totali ta’ persunal ta’ l-Istati kollha li jieħdu sehem fl-operazzjoni.

            3.   L-Unjoni Ewropea għandha, bħala prinċipju, teżenta lill-Kanada mill-kontribuzzjonijiet finanzjarji għal operazzjoni ċivili ta' l-UE ta’ l-immaniġġar ta’ kriżi partikolari meta l-Unjoni Ewropea tiddeċiedi li l-parteċipazzjoni tal-Kanada fl-operazzjoni tipprovdi kontribut sinifikattiv li huwa essenzjali għal din l-operazzjoni.
      4.   Fejn ikun il-każ, għandu jiġi konkluż arranġament dwar il-modalitajiet prattiċi tal-ħlas bejn il-Kap tal-Missjoni ta’ l-operazzjoni ċivili ta' l-UE ta’ l-immaniġġar tal-kriżi u s-servizzi amministrattivi rilevanti tal-Kanada dwar il-kontribuzzjonijiet tal-Kanada għall-budget operattiv ta’ l-operazzjoni ċivili ta' l-UE ta’ l-immaniġġar tal-kriżi. Dan l-arranġament għandu, inter alia, jinkludi d-dispożizzjonijiet li ġejjin:

                  (a)

                  l-ammont konċernat;

                  (b)

                  l-arranġamenti għall-ħlas tal-kontribuzzjoni finanzjarja;

                  (ċ)

                  il-proċedura tal-verifika tal-kontijiet.

            5.   Minkejja l-paragrafi 1 u 2, il-Kanada ma għandha tagħmel l-ebda kontribuzzjoni għall-finanzjament ta’ allowances per diem imħallsa lill-persunal ta’ l-Istati Membri ta’ l-Unjoni Ewropea.
      SEZZJONI III
      DISPOŻIZZJONIJIET DWAR PARTEĊIPAZZJONI F’OPERAZZJONIJIET MILITARI TA’ L-IMMANIĠĠAR TA’ KRIŻIJIET
      Artikolu 9
      Parteċipazzjoni fl-operazzjoni militari ta' l-UE ta’ l-immaniġġar ta’ kriżi
      1.   Il-Kanada għandha tiżgura li l-forzi u l-persunal tagħha li jieħdu sehem fl-operazzjoni militari ta' l-UE ta’ l-immaniġġar ta' kriżi jwettqu l-missjoni tagħhom konformement ma’:

                  (a)

                  l-Azzjoni Konġunta u emendi sussegwenti kif imsemmi fl-Artikolu 2 (1) ta’ dan il-Ftehim;

                  (b)

                  il-Pjan ta’ Operazzjoni;

                  (ċ)

                  il-miżuri implementattivi.

            2.   Il-Kanada għandha tinforma lill-Kmandant ta’ l-Operazzjoni ta’ l-UE fiż-żmien dovut bi kwalunkwe bidla fil-parteċipazzjoni tagħha fl-operazzjoni.
      Artikolu 10
      Linja ta' kmand
      1.   Il-persunal sekondat mill-Kanada għandu jwettaq id-doveri tiegħu u jġib ruħhu esklussivament fl-interess ta’ l-operazzjoni militari ta' l-UE ta’ l-immaniġġar tal-kriżi, mingħajr preġudizzju għall-paragrafu 2.
      2.   Il-forzi u l-persunal kollha li jieħdu sehem fl-operazzjoni militari ta’ l-UE ta' l-immaniġġar tal-kriżi għandhom jibqgħu taħt il-kmand sħiħ ta’ l-awtoritajiet nazzjonali tagħhom.
      3.   L-awtoritajiet nazzjonali għandhom jittrasferixxu l-kmand Operazzjonali u Tattiku u/jew il-kontroll tal-forzi u l-persunal tagħhom lill-Kmandant ta’ l-Operazzjoni ta’ l-UE. Il-Kmandant ta’ l-Operazzjoni ta’ l-UE għandu d-dritt jiddelega l-awtorità tiegħu jew tagħha.
      4.   Il-Kanada għandha jkollha l-istess drittijiet u obbligi f’termini ta' tmexxija ta’ kuljum ta’ l-operazzjoni bħall-Istati Membri ta’ l-Unjoni Ewropea li jieħdu sehem skond l-istrumenti legali msemmija fl-Artikolu 2 (1) ta’ dan il-Ftehim.
      5.   Il-Kmandant ta’ l-Operazzjoni ta’ l-UE jista’, wara konsultazzjonijiet mal-Kanada, fi kwalunkwe waqt jitlob l-irtirar tal-kontribut tal-Kanada.
      6.   Rappreżentant Militari Anzjan (SMR) għandu jiġi maħtur mill-Kanada sabiex jirrappreżenta l-kontinġent nazzjonali tagħha fl-operazzjoni militari ta' l-UE ta’ l-immaniġġar tal-kriżi. L-SMR għandu jikkonsulta mal-Kmandant tal-Forza ta’ l-UE dwar il-kwistjonijiet kollha li jolqtu l-operazzjoni u għandu jkun responsabbli għad-dixxiplina ta' kuljum tal-kontinġent.
      Artikolu 11
      Aspetti finanzjarji
      Mingħajr preġudizzju għall-Artikolu 12, il-Kanada għandha tassumi l-ispejjeż kollha assoċjati mal-parteċipazzjoni tagħha fl-operazzjoni sakemm l-ispejjeż ma jkunux suġġetti għal finanzjament komuni kif previst fl-istrumenti legali msemmija fl-Artikolu 2(1) ta’ dan il-Ftehim, kif ukoll fid-Deċiżjoni tal-Kunsill 2004/197/PESK tat-23 ta’ Frar 2004 li tistabbilixxi mekkaniżmu għall-amministrazzjoni tal-finanzjament ta’ l-ispejjeż komuni ta’ operazzjonijiet ta’ l-UE li jkollhom implikazzjonijiet militari jew ta’ difiża (2).
      Artikolu 12
      Kontribuzzjoni għall-ispejjeż komuni
      1.   Il-Kanada għandha tikkontribwixxi għall-finanzjament ta’ l-ispejjeż komuni ta’ l-operazzjoni militari ta' l-UE ta’ l-immaniġġar tal-kriżi, suġġett għall-paragrafu 3.
      2.   Kwalunkwe kontribuzzjoni finanzjarja tal-Kanada għall-ispejjeż komuni għandha tkun l-aktar ammont baxx minn dawn iż-żewġ alternattivi li ġejjin:

                  (a)

                  dak is-sehem ta’ l-ammont ta’ referenza li jikkorrispondi proporzjonatament għall-proporzjon tal-GNI tagħha mat-total tal-GNIs ta’ l-Istati kollha li jikkontribwixxu għall-ispejjeż komuni ta’ l-operazzjoni; jew

                  (b)

                  dak is-sehem ta’ l-ammont ta’ referenza għall-ispejjeż komuni li jikkorrispondi proporzjonatament għall-proporzjon tan-numru tal-persunal tagħha li jieħu sehem fl-operazzjoni għan-numru totali ta’ persunal ta’ l-Istati kollha li jieħdu sehem fl-operazzjoni.

            Fil-kalkolu ta’ 2(b), fejn il-Kanada tikkontribwixxi persunal għall-Kwartieri Ġenerali ta’ l-Operazzjoni jew tal-Forza biss, il-proporzjon użat għandu jkun dak tal-persunal tagħha għal dak tan-numru totali tal-persunal rispettiv tal-kwartieri ġenerali. Inkella, il-proporzjon għandu jkun dak tal-persunal kollu kontribwit mill-Kanada għal dak tal-persunal totali ta’ l-operazzjoni.
      3.   L-Unjoni Ewropea għandha, bħala prinċipju, teżenta lill-Kanada minn kontribuzzjonijiet finanzjarji għall-ispejjeż komuni ta’ operazzjoni militari ta’ l-UE ta’ l-immaniġġar ta’ kriżi partikolari meta l-Unjoni Ewropea tiddeċiedi li l-parteċipazzjoni tal-Kanada fl-operazzjoni tipprovdi kontribut sinifikattiv għal assi u/jew kapċitajiet li huma essenzjali għal din l-operazzjoni.
      4.   Meta jkun il-każ, għandu jsir arranġament bejn l-Amministratur previst fid-Deċiżjoni tal-Kunsill 2004/197/PESK tat-23 ta’ Frar 2004 li tistabbilixxi mekkaniżmu għall-amministrazzjoni tal-finanzjament ta’ l-ispejjeż komuni ta’ operazzjonijiet ta’ l-UE b’implikazzjonijiet militari jew ta’ difiża, u l-awtoritajiet amministrattivi kompetenti tal-Kanada. Dan l-arranġament għandu jinkludi dispożizzjonijiet inter alia dwar:

                  (a)

                  l-ammont konċernat;

                  (b)

                  l-arranġamenti għall-ħlas tal-kontribuzzjoni finanzjarja;

                  (ċ)

                  il-proċedura tal-verifika tal-kontijiet.

            SEZZJONI IV
      DISPOŻIZZJONIJIET FINALI
      Artikolu 13
      Arranġamenti għall-implementazzjoni ta' dan il-Ftehim
      Mingħajr ħsara għad-dispożizzjonijiet ta’ l-Artikoli 12(4) u 8(4), kwalunkwe arranġamenti tekniċi u amministrattivi meħtieġa għall-implementazzjoni ta’ dan il-Ftehim għandhom jiġu konklużi bejn is-Segretarju Ġenerali tal-Kunsill ta’ l-Unjoni Ewropea, ir-Rappreżentant Għoli għall-Politika Estera u ta’ Sigurtà Komuni, u l-awtoritajiet kompetenti tal-Kanada.
      Artikolu 14
      Non-konformità
      Jekk waħda mill-Partijiet tonqos milli tikkonforma ma’ l-obbligi tagħha stabbiliti f'dan il-Ftehim, il-Parti l-oħra jkollha d-dritt li ttemm dan il-Ftehim billi tagħti pre-avviż ta’ xahar.
      Artikolu 15
      Riżoluzzjoni ta’ kwistjonijiet
      Kwistjonijiet li jikkonċernaw l-interpretazzjoni jew l-applikazzjoni ta’ dan il-Ftehim għandhom jiġu riżolti b’mezzi diplomatiċi bejn il-Partijiet.
      Artikolu 16
      Dħul fis-seħħ
      1.   Dan il-Ftehim għandu jidħol fis-seħħ fl-ewwel jum ta’ l-ewwel xahar wara li l-Partijiet ikunu nnotifikaw lil xulxin bit-tlestija tal-proċeduri interni meħtieġa għal dan il-għan.
      2.   Dan il-Ftehim għandu jkun suġġett għal reviżjoni mhux aktar tard mill-1 ta’ Ġunju 2008, u sussegwentement almenu kull tliet snin.
      3.   Dan il-Ftehim jista’ jiġi emendat abbażi ta’ ftehim reċiproku bil-miktub bejn il-Partijiet.
      4.   Dan il-Ftehim jista' jiġi denunzjat minn Parti waħda b'notifika bil-miktub ta' denunzja mogħtija lill-Parti l-oħra. Tali denunzja għandha jkollha effett sitt xhur wara li l-Parti l-oħra tirċievi n-notifika.
      B'XIEHDA TA' DAN, il-partijiet hawn taħt imsemmija, debitament awtorizzati għal dan il-għan, iffirmaw dan il-Ftehim.

         Magħmul duplikatament fi Brussel, illum nhar il-24 ta' Novembru 2005, bl-Ingliż u bil-Franċiż, b’kull verżjoni ugwalment awtentika.

               Għall-Unjoni Ewropea

               Għall-Kanada

         (1)  ĠU L 101, 11.4.2001, p. 1. Deċiżjoni kif emendata bid-Deċiżjoni 2004/194/KE (ĠU L 63, 28.2.2004, p. 48).

         (2)  ĠU L 63, 28.2.2004, p. 68. Deċiżjoni kif emendata bid-Deċiżjoni 2005/68/PESK (ĠU L 27, 29.1.2005, p. 59).

         ANNESS
         TEST TA' DIKJARAZZJONIJIET
         Dikjarazzjoni mill-Istati Membri ta’ l-UE:
         L-Istati Membri ta' l-UE li japplikaw Azzjoni Konġunta ta' l-UE dwar operazzjoni ta' l-UE ta' l-immaniġġar ta' kriżi li fiha tieħu sehem il-Kanada, sejrin jagħmlu dak li jistgħu, sa fejn is-sistemi legali interni tagħhom jippermettu, sabiex jirrinunzjaw fuq bażi reċiproka, sa fejn ikun possibbli, għal pretensjonijiet kontra l-Kanada għal korriment, mewt tal-persunal tagħhom, jew dannu lil, jew telf ta', kwalunkwe assi li jkunu proprjetà tagħhom u użati mill-operazzjoni ta' l-UE ta' l-immaniġġar tal-kriżi jekk tali korrriment, mewt, dannu jew telf:

                     —

                     kienu kawżati minn persunal mill-Kanada fit-twettiq tad-dmirijiet tiegħu marbuta ma’ l-operazzjoni ta' l-UE ta' l-immaniġġar tal-kriżi, ħlief fil-każ ta’ nuqqas serju ta' diliġenza jew ta' komportament doluż, jew

                     —

                     irriżultaw mill-użu ta' kwalunkwe assi tal-Kanada, sakemm l-assi ġew użati b'konnessjoni ma' l-operazzjoni u ħlief fil-każ ta' nuqqas serju ta' diliġenza jew ta' komportament doluż tal-persunal mill-Kanada ta' l-operazzjoni ta' l-UE ta' l-immaniġġar tal-kriżi li uża dawk l-assi.

               Dikjarazzjoni mill-Kanada:
         Il-Kanada, meta tassoċja ruħha ma' Azzjoni Konġunta ta' l-UE dwar operazzjoni ta' l-UE ta' l-immaniġġar ta' kriżi, sejra tagħmel dak li tista', sa fejn is-sistemi legali interni tagħha jippermettu dan, sabiex tirrinunzja fuq bażi reċiproka, sa fejn ikun possibbli, għal pretensjonijiet kontra kwalunkwe Stat ieħor li jieħu sehem fl-operazzjoni ta' l-UE ta’ l-immaniġġar ta’ kriżi għal korriment, mewt tal-persunal tagħha, jew dannu lil, jew telf ta', kwalunkwe assi li jkunu proprjetà tagħha u użati mill-operazzjoni ta' l-UE ta' l-immaniġġar tal-kriżi, jekk tali korrriment, mewt, dannu jew telf:

                     —

                     kienu kawżati mill-persunal fit-twettiq tad-dmirijiet tiegħu marbuta ma’ l-operazzjoni ta' l-UE ta' l-immaniġġar tal-kriżi, ħlief fil-każ ta’ nuqqas serju ta' diliġenza jew ta' komportament doluż, jew

                     —

                     irriżultaw mill-użu ta’ kwalunkwe assi ta’ l-Istati li jieħdu sehem fl-operazzjoni ta' l-immaniġġar tal-kriżi ta' l-UE, sakemm l-assi ġew użati b’konnessjoni ma’ l-operazzjoni u ħlief fil-każ ta’ nuqqas serju ta' diliġenza jew ta' komportament doluż tal-persunal ta’ l-operazzjoni ta' l-UE ta' l-immaniġġar tal-kriżi li uża dawk l-assi.


title: Deċiżjoni tal-Awtorità ta' Sorveljanza tal-EFTA Nru 185/16/COL tat-12 ta' Ottubru 2016 li tapprova l-Pjan ta' Prestazzjoni tan-Netwerk għat-tieni perjodu ta' referenza tal-iskema ta' prestazzjoni tal-Ajru Uniku Ewropew (2015-2019) [2017/134]

text:
               26.1.2017

               MT

               Il-Ġurnal Uffiċjali tal-Unjoni Ewropea

               L 21/116

         DEĊIŻJONI TAL-AWTORITÀ TA' SORVELJANZA TAL-EFTA
   Nru 185/16/COL
   tat-12 ta' Ottubru 2016
   li tapprova l-Pjan ta' Prestazzjoni tan-Netwerk għat-tieni perjodu ta' referenza tal-iskema ta' prestazzjoni tal-Ajru Uniku Ewropew (2015-2019) [2017/134]
   L-AWTORITÀ TA' SORVELJANZA TAL-EFTA,
   Wara li kkunsidrat l-att imsemmi f'punt 66t tal-Anness XIII tal-Ftehim taż-ŻEE (ir-Regolament (KE) Nru 549/2004 tal-Parlament Ewropew u tal-Kunsill tal-10 ta' Marzu 2004 tal-Parlament Ewropew u tal-Kunsill li jippreskrivi l-qafas għall-ħolqien tal-Ajru Uniku Ewropew, kif emendat), kif adattat għall-Ftehim taż-ŻEE permezz tal-Protokoll 1 tiegħu, u b'mod partikolari l-Artikolu 11(1) tiegħu,
   Wara li kkunsidrat l-att imsemmi f'punt 66xf tal-Anness XIII tal-Ftehim taż-ŻEE (ir-Regolament ta' Implimentazzjoni tal-Kummissjoni (UE) Nru 390/2013 tat-3 ta' Mejju 2013 li jistabbilixxi skema ta' prestazzjoni għas-servizzi tan-navigazzjoni tal-ajru u għall-funzjonijiet tan-netwerk), kif adattat għall-Ftehim taż-ŻEE permezz tal-Protokoll 1 tiegħu, u b'mod partikolari l-Artikolu 6(d) tiegħu,
   Billi:

               (1)

               F'konformità mal-att imsemmi fil-punt 66wn tal-Anness XIII tal-Ftehim taż-ŻEE (ir-Regolament tal-Kummissjoni (UE) Nru 677/2011 tas-7 ta' Lulju 2011 li jistabbilixxi regoli dettaljati għall-implimentazzjoni tal-funzjonijiet tan-netwerk tal-ġestjoni tat-traffiku tal-ajru (ATM) u li jemenda r-Regolament (UE) Nru 691/2010) il-Maniġer tan-Netwerk għandu jagħti kontribut għall-implimentazzjoni tal-iskema ta' prestazzjoni.

               (2)

               Skont ir-Regolament ta' Implimentazzjoni (UE) Nru 390/2013, il-Maniġer tan-Netwerk fassal il-Pjan ta' Prestazzjoni tan-Netwerk għat-tieni perjodu ta' referenza tal-iskema ta' prestazzjoni tal-Ajru Uniku Ewropew (2015-2019).

               (3)

               Il-Pjan ta' Prestazzjoni tan-Netwerk ġie evalwat fid-dawl tal-miri ta' prestazzjoni għall-Unjoni kollha (1) u, mutatis mutandis, tal-kriterji stabbiliti fl-Anness IV tar-Regolament ta' Implimentazzjoni (UE) Nru 390/2013, kif ukoll tar-rekwiżiti l-oħra ta' dak ir-Regolament.

               (4)

               Il-valutazzjoni wriet li l-Pjan ta' Prestazzjoni tan-Netwerk huwa konformi ma' dawk il-miri, il-kriterji u r-rekwiżiti. B'mod partikolari, fir-rigward tal-oqsma ewlenin ta' prestazzjoni tas-sikurezza, tal-ambjent u tal-kapaċità, il-miri stabbiliti fil-Pjan huma ugwali għall-miri rispettivi għall-Unjoni kollha u b'konsegwenza ta' dan huma konsistenti ma' dawk il-miri għall-Unjoni kollha. Fir-rigward tal-qasam ewlieni ta' prestazzjoni tal-kosteffiċjenza, il-miri stabbiliti fil-Pjan huma konsistenti wkoll mal-miri għall-Unjoni kollha, peress li t-tendenza ta' tnaqqis tal-kostijiet stabbiliti għal kull unità hija ogħla mill-mira għall-Unjoni kollha.

               (5)

               Għalhekk huwa xieraq li l-Awtorità ta' Sorveljanza tal-EFTA tapprova l-verżjoni finali tal-Pjan ta' Prestazzjoni tan-Netwerk, fl-edizzjoni tiegħu ta' Ġunju 2015, kif imfassla mill-Maniġer tan-Netwerk.

         ADOTTAT DIN ID-DEĊIŻJONI:
   Artikolu 1
   Il-Pjan ta' Prestazzjoni tan-Netwerk għat-tieni perjodu ta' referenza tal-iskema ta' prestazzjoni tal-Ajru Uniku Ewropew (2015-2019), fl-edizzjoni ta' Ġunju tal-2015, kif ippreżentat mill-Maniġer tan-Netwerk, huwa approvat.
   Artikolu 2
   Din id-Deċiżjoni għandha tidħol fis-seħħ fl-għoxrin jum wara l-pubblikazzjoni tagħha fis-Suppliment taż-ŻEE ta' Il-Ġurnal Uffiċjali tal-Unjoni Ewropea.

      Magħmul fi Brussell, it-12 ta' Ottubru 2016.

            Għall-Awtorità ta' Sorveljanza tal-EFTA

         Sven Erik SVEDMAN

            Il-President

         Helga JÓNSDÓTTIR

            Membru tal-Kulleġġ

      (1)  L-att imsemmi fil-punt 66xe tal-Anness XIII tal-Ftehim ŻEE (id-Deċiżjoni ta' Implimentazzjoni tal-Kummissjoni 2014/132/UE tal-11 ta' Marzu 2014 li tistabbilixxi miri tal-prestazzjoni mal-Unjoni kollha għan-netwerk tal-ġestjoni tat-traffiku tal-ajru u l-livelli limiti ta' twissija għat-tieni perjodu ta' referenza mill-2015 sal-2019).


title: Deċiżjoni tal-Kunsill tal- 15 ta' Novembru 2013 li taħtar żewġ membri u tliet membri supplenti tal-Bord Amministrattiv tal-Aġenzija għall-Kooperazzjoni tar-Regolaturi tal-Enerġija

text:
               19.11.2013

               MT

               Il-Ġurnal Uffiċjali tal-Unjoni Ewropea

               C 337/8

         DEĊIŻJONI TAL-KUNSILL
   tal-15 ta' Novembru 2013
   li taħtar żewġ membri u tliet membri supplenti tal-Bord Amministrattiv tal-Aġenzija għall-Kooperazzjoni tar-Regolaturi tal-Enerġija
   2013/C 337/07
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea,
   Wara li kkunsidra r-Regolament (KE) Nru 713/2009 tal-Parlament Ewropew u tal-Kunsill tat-13 ta' Lulju 2009 li jistabbilixxi Aġenzija għall-Kooperazzjoni tar-Regolaturi tal-Enerġija (1), u b’mod partikolari l-Artikolu 12 tiegħu,
   Billi:

               (1)

               Ir-Regolament (KE) Nru 713/2009 jipprevedi li l-Kunsill jaħtar ħames membri u l-membri supplenti tagħhom għall-Bord Amministrattiv tal-Aġenzija għall-Kooperazzjoni tar-Regolaturi tal-Enerġija.

               (2)

               Skont ir-Regolament (KE) Nru 713/2009, membru tal-Bord tal-Amministrazzjoni ma għandux ikun membru tal-Bord tar-Regolaturi u l-membri tal-Bord Amministrattiv għandhom jaġixxu b'mod indipendenti u objettiv fl-interess pubbliku.

               (3)

               B'Deċiżjoni tat-22 ta' Diċembru 2009 (2), il-Kunsill ħatar għall-Bord Amminstrattivtliet membri u tliet membri supplenti għal sitt snin, u żewġ membri u żewġ membri supplenti għal erba' snin.

               (4)

               Wara li ntemmu l-mandati ta' erba' snin ta' żewġ membri u żewġ membri supplenti, u wara r-riżenja ta' membru supplenti wieħed mill-mandat tiegħu ta' sitt snin, għandhom jinħatru żewġ membri u tliet membri supplenti bħala sostituti għalihom.

         ADOTTA DIN ID-DEĊIŻJONI:
   Artikolu 1
   Il-persuni li ġejjin għandhom jinħatru membri tal-Bord Amministrattiv tal-Aġenzija għall-Kooperazzjoni tar-Regolaturi tal-Enerġija għal perijodu ta' erba' snin mit-28 ta' Jannar 2014:

               —

               Guy LENTZ, Lussemburgu,

               —

               Jochen PENKER, Awstrija.

         Artikolu 2
   Il-persuni li ġejjin għandhom jinħatru membri supplenti tal-Bord Amministrattiv tal-Aġenzija għall-Kooperazzjoni tar-Regolaturi tal-Enerġija għal perijodu ta' erba' snin mit-28 ta' Jannar 2014:

               —

               Detlef DAUKE, Ġermanja,

               —

               Pal KOVACS, Ungerija,

               —

               Romas SVEDAS, Litwanja.

         Artikolu 3
   Din id-Deċiżjoni għandha tidħol fis-seħħ fil-jum tal-adozzjoni tagħhha.

      Magħmul fi Brussell, il-15 ta’ Novembru 2013.

            Għall-Kunsill

            Il-President

         R. ŠADŽIUS

      (1)  ĠU L 211, 14.8.2009, p. 1.

      (2)  ĠU C 21, 28.1.2010, p. 1.


title: 2014/102/UE: Deċiżjoni tal-Kunsill tat- 28 ta’ Jannar 2014 dwar il-konklużjoni tal-Protokoll li jistabbilixxi l-opportunitajiet tas-sajd u l-kontribuzzjoni finanzjarja previsti mill-Ftehim bejn l-Unjoni Ewropea u r-Repubblika tal-Côte d’Ivoire (2013-2018)

text:
               22.2.2014

               MT

               Il-Ġurnal Uffiċjali tal-Unjoni Ewropea

               L 54/1

         DEĊIŻJONI TAL-KUNSILL
   tat-28 ta’ Jannar 2014
   dwar il-konklużjoni tal-Protokoll li jistabbilixxi l-opportunitajiet tas-sajd u l-kontribuzzjoni finanzjarja previsti mill-Ftehim bejn l-Unjoni Ewropea u r-Repubblika tal-Côte d’Ivoire (2013-2018)
   (2014/102/UE)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 43 tiegħu, flimkien mal-Artikolu 218(6)(a) tiegħu,
   Wara li kkunsidra l-proposta mill-Kummissjoni Ewropea,
   Wara li kkunsidra l-kunsens tal-Parlament Ewropew,
   Billi:

               (1)

               Fis-17 ta’ Marzu 2008, il-Kunsill adotta r-Regolament (KE) Nru 242/2008 dwar il-konklużjoni tal-Ftehim ta’ Sħubija fis-settur tas-sajd bejn il-Komunità Ewropea, minn naħa waħda, u r-Repubblika tal-Kosta tal-Avorju, min-naħa l-oħra (1) (minn hawn ’il quddiem imsejjaħ “Ftehim ta’ Sħubija”).

               (2)

               L-Unjoni nnegozjat mar-Repubblika tal-Côte d’Ivoire Protokoll ġdidli joffri lill-bastimenti tal-Unjoni opportunitajiet ta’ sajd fl-ilmijiet li fihom ir-Repubblika tal-Côte d’Ivoire teżerċita s-soovranità jew il-ġurisdizzjoni tagħha fuq is-sajd (minn hawn ’il quddiem imsejjaħ il-“Protokoll il-ġdid”).

               (3)

               Il-Protokoll il-ġdid ġie ffirmat abbażi tad-Deċiżjoni tal-Kunsill 2013/303/UE (2), u ser jiġi applikat b’mod provviżorju mill-1 ta’ Lulju 2013.

               (4)

               Il-Protokoll il-ġdid għandu jiġi approvat,

         ADOTTA DIN ID-DEĊIŻJONI:
   Artikolu 1
   Il-Protokoll jiffissal-opportunitajiet tas-sajd u l-kontribuzzjoni finanzjarja previsti fil-Ftehim ta’ Sħubija bejn l-Unjoni Ewropea u r-Repubblika tal-Côte d’Ivoire (2013-2018) (minn hawn ’il quddiem imsejjaħ il-“Protokoll il-ġdid”) huwa approvat f’isem l-Unjoni (3).
   Artikolu 2
   Il-President tal-Kunsill għandu jipproċedi, f’isem l-Unjoni, għan-notifika prevista fl-Artikolu 14 tal-Protokoll il-ġdid (4).
   Artikolu 3
   Din id-Deċiżjoni għandha tidħol fis-seħħ fil-jum tal-adozzjoni tagħha.

      Magħmul fi Brussell, it-28 ta’ Jannar 2014.

            Għall-Kunsill

            Il-President

         G. STOURNARAS

      (1)  ĠU L 75, 18.3.2008, p. 51.

      (2)  ĠU L 170, 22.6.2013, p. 1.

      (3)  Il-Protokoll il-ġdid ġie ppubblikat fil-ĠU L 170, 22.6.2013, p. 2 flimkien mad-deċiżjoni dwar l-iffirmar.

      (4)  Id-data tad-dħul fis-seħħ tal-Protokoll il-ġdid ser tiġi ppubblikata f’Il-Ġurnal Uffiċjali tal-Unjoni Ewropea mis-Segretarjat Ġenerali tal-Kunsill.


title: 2011/557/UE, Euratom: Deċiżjoni tal-Parlament Ewropew tal- 10 ta’ Mejju 2011 dwar l-għeluq tal-kontijiet tal-baġit ġenerali tal-Unjoni Ewropea għas-sena finanzjarja 2009, Taqsima III — Il-Kummissjoni

text:
               27.9.2011

               MT

               Il-Ġurnal Uffiċjali tal-Unjoni Ewropea

               L 250/87

         DEĊIŻJONI TAL-PARLAMENT EWROPEW
   tal-10 ta’ Mejju 2011
   dwar l-għeluq tal-kontijiet tal-baġit ġenerali tal-Unjoni Ewropea għas-sena finanzjarja 2009, Taqsima III — Il-Kummissjoni
   (2011/557/UE, Euratom)
   IL-PARLAMENT EWROPEW,

               —

               wara li kkunsidra l-baġit ġenerali tal-Unjoni Ewropea għas-sena finanzjarja 2009 (1),

               —

               wara li kkunsidra l-kontijiet annwali tal-Unjoni Ewropea għas-sena finanzjarja 2009 (SEC(2010) 963 – C7-0211/2010) (2),

               —

               wara li kkunsidra r-rapport tal-Kummissjoni dwar is-segwitu għad-deċiżjoni ta’ kwittanza għas-sena finanzjarja 2008 (COM(2010) 650), u d-dokumenti ta’ ħidma tal-persunal tal-Kummissjoni li jakkumpanjaw dak ir-rapport ((SEC(2010) 1437 u SEC(2010) 1438),

               —

               wara li kkunsidra l-komunikazzjoni tal-Kummissjoni tat-2 ta’ Ġunju 2010 bit-titolu “Sinteżi tal-kisbiet tal-ġestjoni tal-Kummissjoni fl-2009” (COM(2010) 281),

               —

               wara li kkunsidra r-rapport annwali tal-Kummissjoni lill-awtorità ta’ kwittanza dwar l-awditjar intern imwettaq fl-2009 (COM(2010) 447), u d-dokument ta’ ħidma tal-persunal tal-Kummissjoni li jakkumpanja dan ir-rapport (SEC(2010) 994),

               —

               wara li kkunsidra r-rapport tal-Kummissjoni dwar it-tweġibiet tal-Istati Membri għar-rapport annwali tal-2009 tal-Qorti tal-Awdituri (COM(2011)0104),

               —

               wara li kkunsidra r-Rapport Annwali tal-Qorti tal-Awdituri dwar l-implimentazzjoni tal-baġit fir-rigward tas-sena finanzjarja 2009, flimkien mat-tweġibiet tal-istituzzjonijiet (3), u r-rapporti speċjali tal-Qorti tal-Awdituri,

               —

               wara li kkunsidra d-dikjarazzjoni ta’ assigurazzjoni dwar l-affidabilità tal-kontijiet, kif ukoll il-legalità u r-regolarità tal-operazzjonijiet ta’ bażi, ipprovduta mill-Qorti tal-Awdituri skont l-Artikolu 287 tat-Trattat dwar il-Funzjonament tal-Unjoni Ewropea (4),

               —

               wara li kkunsidra r-rakkomandazzjoni tal-Kunsill tal-15 ta’ Frar 2011 dwar il-kwittanza li għandha tingħata lill-Kummissjoni fir-rigward tal-implimentazzjoni tal-baġit għas-sena finanzjarja 2009(05891/2011 — C7-0053/2011),

               —

               wara li kkunsidra r-rakkomandazzjoni tal-Kunsill tal-15 ta’ Frar 2011 dwar il-kwittanza li għandha tingħata lill-aġenziji eżekuttivi fir-rigward tal-implimentazzjoni tal-baġit għas-sena finanzjarja 2009 (05893/2011 — C7-0054/2011),

               —

               wara li kkunsidra l-Artikoli 274, 275 u 276 tat-Trattat KE, l-Artikolu 17(1) tat-Trattat dwar l-Unjoni Ewropea, l-Artikoli 317, 318 u 319 tat-Trattat dwar il-Funzjonament tal-Unjoni Ewropea u l-Artikoli 179a u 180b tat-Trattat Euratom,

               —

               wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 rigward ir-Regolament Finanazjarju applikabbli għall-baġit ġenerali tal-Komunitajiet Ewropej (5), kif emendat bir-Regolamenti tal-Kunsill (KE, Euratom) Nru 1995/2006 (6) u (KE) Nru 1525/2007 (7), u b'mod partikolari l-Artikoli 55, 145, 146 u 147 tiegħu,

               —

               wara li kkunsidra r-Regolament tal-Kunsill (KE) Nru 58/2003 tad-19 ta’ Diċembru 2002 li jfassal l-istatut għall-aġenziji eżekuttivi li jridu jiġu fdati b'ċerti kompiti fit-tmexxija tal-programmi tal-Komunità (8), u b'mod speċjali l-Artikolu 14(2) u (3) tiegħu,

               —

               wara li kkunsidra l-Artikolu 76 u l-Anness VI tar-Regoli ta’ Proċedura tiegħu,

               —

               wara li kkunsidra r-rapport tal-Kumitat għall-Kontroll tal-Baġit u l-opinjonijiet tal-kumitati interessati l-oħra (A7-0134/2011),

               A.

               billi skont l-Artikolu 318 tat-Trattat dwar il-Funzjonament tal-Unjoni Ewropea, il-Kummissjoni għandha tippreżenta l-kontijiet li jirrelataw għall-implimentazzjoni tal-baġit u tistabbilixxi dikjarazzjoni finanzjarja tal-attivi u l-passivi tal-Unjoni,

               1.

               Japprova l-għeluq tal-kontijiet tal-baġit ġenerali tal-Unjoni Ewropea għas-sena finanzjarja 2009;

               2.

               Jippreżenta l-kummenti tiegħu fir-riżoluzzjoni li hija parti integrali mid-Deċiżjonijiet dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2009, Taqsima III – Kummissjoni u aġenziji eżekuttivi;

               3.

               Jagħti struzzjonijiet lill-President tiegħu sabiex jgħaddi din id-Deċiżjoni, kif ukoll ir-riżoluzzjoni li hija parti integrali minnha lill-Kunsill, lill-Kummissjoni, lill-Qorti tal-Ġustizzja tal-Unjoni Ewropea u lill-Qorti tal-Awdituri, u biex jiżgura l-pubblikazzjoni tagħhom f'Il-Ġurnal Uffiċjali tal-Unjoni Ewropea (serje L).

            Il-President

         Jerzy BUZEK

            Is-Segretarju Ġenerali

         Klaus WELLE

      (1)  ĠU L 69, 13.3.2009.

      (2)  ĠU C 308, 12.11.2010, p. 1.

      (3)  ĠU C 303, 9.11.2010, p. 1.

      (4)  ĠU C 308, 12.11.2010, p. 129.

      (5)  ĠU L 248, 16.9.2002, p. 1.

      (6)  ĠU L 390, 30.12.2006, p. 1.

      (7)  ĠU L 343, 27.12.2007, p. 9.

      (8)  ĠU L 11, 16.1.2003, p. 1.


title: Deċiżjoni (UE) 2016/1566 tal-Parlament Ewropew tat-28 ta’ April 2016 dwar l-għeluq tal-kontijiet tal-Fondazzjoni Ewropea għat-Titjib tal-Kondizzjonijiet tal-Ħajja u tax-Xogħol għas-sena finanzjarja 2014

text:
               14.9.2016

               MT

               Il-Ġurnal Uffiċjali tal-Unjoni Ewropea

               L 246/353

         DEĊIŻJONI (UE) 2016/1566 TAL-PARLAMENT EWROPEW
   tat-28 ta’ April 2016
   dwar l-għeluq tal-kontijiet tal-Fondazzjoni Ewropea għat-Titjib tal-Kondizzjonijiet tal-Ħajja u tax-Xogħol għas-sena finanzjarja 2014
   IL-PARLAMENT EWROPEW,

               —

               wara li kkunsidra l-kontijiet annwali finali tal-Fondazzjoni Ewropea għat-Titjib tal-Kondizzjonijiet tal-Ħajja u tax-Xogħol għas-sena finanzjarja 2014,

               —

               wara li kkunsidra r-rapport tal-Qorti tal-Awdituri dwar il-kontijiet annwali tal-Fondazzjoni Ewropea għat-Titjib tal-Kondizzjonijiet tal-Ħajja u tax-Xogħol għas-sena finanzjarja 2014, flimkien mar-risposta tal-Fondazzjoni (1),

               —

               wara li kkunsidra d-dikjarazzjoni ta’ assigurazzjoni (2) dwar l-affidabbiltà tal-kontijiet u l-legalità u r-regolarità tat-tranżazzjonijiet ta’ bażi, ipprovduta mill-Qorti tal-Awdituri għas-sena finanzjarja 2014 skont l-Artikolu 287 tat-Trattat dwar il-Funzjonament tal-Unjoni Ewropea,

               —

               wara li kkunsidra r-rakkomandazzjoni tal-Kunsill tat-12 ta’ Frar 2016 dwar il-kwittanza li għandha tingħata lill-Fondazzjoni fir-rigward tal-implimentazzjoni tal-baġit għas-sena finanzjarja 2014 (05584/2016 — C8-0063/2016),

               —

               wara li kkunsidra l-Artikolu 319 tat-Trattat dwar il-Funzjonament tal-Unjoni Ewropea,

               —

               wara li kkunsidra r-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta’ Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (3), u b’mod partikolari l-Artikolu 208 tiegħu,

               —

               wara li kkunsidra r-Regolament tal-Kunsill (KEE) Nru 1365/75 tas-26 ta’ Mejju 1975 dwar il-ħolqien ta’ Fondazzjoni Ewropea għal titjib tal-kondizzjonijiet tal-ħajja u tax-xogħol (4), u b’mod partikolari l-Artikolu 16 tiegħu,

               —

               wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju strutturali għall-entitajiet imsemmijin fl-Artikolu 185 tar-Regolament tal-Kunsill (KE, Euratom) Nru 1605/2002 dwar ir-Regolament Finanzjarju li jgħodd għall-baġit ġenerali tal-Komunitajiet Ewropej (5),

               —

               wara li kkunsidra r-Regolament ta’ Delega tal-Kummissjoni (UE) Nru 1271/2013 tat-30 ta’ Settembru 2013 dwar Regolament Finanzjarju ta’ qafas għall-korpi msemmija fl-Artikolu 208 tar-Regolament (UE, Euratom) Nru 966/2012 tal-Parlament Ewropew u tal-Kunsill (6), u b’mod partikolari l-Artikolu 108 tiegħu,

               —

               wara li kkunsidra l-Artikolu 94 u l-Anness V tar-Regoli ta’ Proċedura tiegħu,

               —

               wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għall-Impjiegi u l-Affarijiet Soċjali (A8-0120/2016),

               1.

               Jinnota li l-kontijiet annwali finali tal-Fondazzjoni Ewropea għat-Titjib tal-Kondizzjonijiet tal-Ħajja u tax-Xogħol huma kif annessi mar-rapport tal-Qorti tal-Awdituri;

               2.

               Japprova l-għeluq tal-kontijiet tal-Fondazzjoni Ewropea għat-Titjib tal-Kondizzjonijiet tal-Ħajja u tax-Xogħol għas-sena finanzjarja 2014;

               3.

               Jagħti istruzzjonijiet lill-President tiegħu biex jgħaddi din id-deċiżjoni lid-Direttur tal-Fondazzjoni Ewropea għat-Titjib tal-Kondizzjonijiet tal-Ħajja u tax-Xogħol, lill-Kunsill, lill-Kummissjoni u lill-Qorti tal-Awdituri, u biex jiżgura li tiġi ppubblikata f’Il-Ġurnal Uffiċjali tal-Unjoni Ewropea (serje L).

            Il-President

         Martin SCHULZ

            Is-Segretarju Ġenerali

         Klaus WELLE

      (1)  ĠU C 409, 9.12.2015, p. 307.

      (2)  Ara n-nota ta’ qiegħ il-paġna 1.

      (3)  ĠU L 298, 26.10.2012, p. 1.

      (4)  ĠU L 139, 30.5.1975, p. 1.

      (5)  ĠU L 357, 31.12.2002, p. 72.

      (6)  ĠU L 328, 7.12.2013, p. 42.


title: Deċiżjoni tal-Kunsill tat- 18 ta’ Diċembru 2006 dwar il-konklużjoni, f'isem il-Komunità Ewropea, ta' emenda tal-Konvenżjoni dwar l-aċċess għall-informazzjoni, il-parteċipazzjoni pubblika fit-teħid tad-deċiżjonijiet u l-aċċess għall-ġustizzja fi kwistjonijiet ambjentali

text:
                  29.12.2006

                  MT

                  Il-Ġurnal Uffiċjali ta’ l-Unjoni Ewropea

                  46

         DEĊIŻJONI TAL-KUNSILL
         tat-18 ta' Diċembru 2006
         dwar il-konklużjoni, f'isem il-Komunità Ewropea, ta' emenda tal-Konvenżjoni dwar l-aċċess għall-informazzjoni, il-parteċipazzjoni pubblika fit-teħid tad-deċiżjonijiet u l-aċċess għall-ġustizzja fi kwistjonijiet ambjentali
         (2006/957/KE)
         IL-KUNSILL TA' L-UNJONI EWROPEA,
         Wara li kkunsidra t-Trattat li jistabbilixxi l-Komunità Ewropea, u b'mod partikolari l-Artikolu 175(1) flimkien ma' l-ewwel sentenza ta' l-ewwel subparagrafu ta' l-Artikolu 300(2), u l-ewwel subparagrafu ta' l-Artikolu 300(3), tiegħu,
         Wara li kkunsidra l-proposta mill-Kummissjoni,
         Wara li kkunsidra l-opinjoni tal-Parlament Ewropew,
         Billi:

                     (1)

                     Il-Konvenzjoni NU/KEE dwar l-aċċess għall-informazzjoni, il-parteċipazzjoni pubblika fit-teħid tad-deċiżjonijiet u l-aċċess għall-ġustizzja fi kwistjonijiet ambjentali (il-Konvenzjoni ta' Aarhus) timmira li tagħti d-drittijiet pubbliċi u timponi fuq il-Partijiet u l-awtoritajiet pubbliċi obbligi dwar l-aċċess għall-informazzjoni u l-parteċipazzjoni pubblika u l-aċċess għall-ġustizzja fi kwistjonijiet ambjentali.

                     (2)

                     Il-Komunità Ewropea, skond it-Trattat, u b'mod partikolari l-Artikolu 175(1) tiegħu, għandha kompetenza, flimkien ma' l-Istati Membri tagħha, sabiex tidħol fi ftehim internazzjonali li jikkontribwixxu għat-twettiq ta' l-objettivi elenkati fl-Artikolu 174(1) tat-Trattat u li timplementa l-obbligi li jirriżultaw.

                     (3)

                     Il-Komunità ffirmat il-Konvenzjoni ta' Aarhus fil-25 ta' Ġunju 1998. Il-Konvenzjoni daħlet fis-seħħ fit-30 ta' Ottubru 2001. Il-Komunità approvat il-Konvenzjoni fis-17 ta' Frar 2005, skond id-Deċiżjoni tal-Kunsill 2005/370/KE (1).

                     (4)

                     It-tieni laqgħa tal-Partijiet, imlaqqa' f'27 ta' Mejju 2005, adottat emenda għall-Konvenzjoni ta' Aarhus sabiex l-obbligi imposti fuq il-Partijiet isiru iktar speċifiċi fir-rigward tal-parteċipazzjoni pubblika fil-proċessi tat-teħid tad-deċiżjonijiet dwar l-organiżmi modifikati ġenetikament (OMĠ). Il-liġi relevanti tal-Komunità li tirregola l-OMĠ, u b'mod partikolari d-Direttiva 2001/18/KE tal-Parlament Ewropew u tal-Kunsill tat-12 ta' Marzu 2001 dwar ir-rilaxx intenzjonat fl-ambjent ta' organiżmi modifikati ġenetikament (2) u r-Regolament (KE) Nru 1829/2003 tal-Parlament Ewropew u tal-Kunsill tat-22 ta' Settembru 2003 dwar ikel u għalf modifikati ġenetikament (3), tinkorpora dispożizzjonijiet għall-parteċipazzjoni pubblika fit-teħid tad-deċiżjonijiet dwar l-OMĠ, f'konsistenza ma' l-emenda tal-Konvenzjoni ta' Aarhus.

                     (5)

                     L-emenda għall-Konvenzjoni ta' Aarhus infetħet għar-ratifika, l-aċċettazzjoni jew l-approvazzjoni mill-Partijiet mis-27 ta' Settembru 2005. Il-Komunità Ewropea u l-Istati Membri tagħha għandhom jieħdu l-passi meħtieġa sabiex jippermettu d-depożitar, kemm jista' jkun simultanjament, ta' l-istrumenti tagħhom ta' ratifika, aċċettazzjoni jew approvazzjoni.

                     (6)

                     L-emenda għall-Konvenzjoni ta' Aarhus għandha tiġi approvata,

               IDDEĊIEDA KIF ĠEJ:

            Artikolu 1
            L-emenda għall-Konvenzjoni ta' Aarhus dwar il-parteċipazzjoni pubblika fit-teħid ta' deċiżjonijiet dwar l-organiżmi modifikati ġenetikament hija b'dan approvata f'isem il-Komunità.
            It-test ta' l-emenda għall-Konvenzjoni ta' Aarhus huwa mehmuż ma' din id-Deċiżjoni.

            Artikolu 2

               1.   B'dan, il-President tal-Kunsill huwa b'dan awtorizzat jaħtar il-persuna jew persuni li jkollhom is-setgħa li jiddepożitaw l-istrument ta' approvazzjoni ta' l-emenda mas-Segretarju-Ġenerali tan-Nazzjonijiet Uniti, skond l-Artikolu 14 tal-Konvenzjoni ta' Aarhus.

               2.   Il-Komunità Ewropea u l-Istati Membri li huma Partijiet għall-Konvenzjoni ta' Aarhus għandhom jagħmlu ħilithom sabiex jiddepożitaw malajr kemm jista' jkun, u mhux aktar tard mill-1 ta' Frar 2008, l-istrumenti tagħhom ta' ratifika, aċċettazzjoni jew approvazzjoni ta' l-emenda.

            Artikolu 3
            Din id-Deċiżjoni għandha tiġi ppubblikata fil-Ġurnal Uffiċjali ta' l-Unjoni Ewropea.

            Magħmul fi Brussel, 18 ta' Diċembru 2006

                  Għall-Kunsill

                  Il-President

               J.-E. ENESTAM

            (1)  ĠU L 124, 17.5.2005, p. 1.

            (2)  ĠU L 106, 17.4.2001, p. 1. Direttiva kif emendata l-aħħar mir-Regolament (KE) Nru 1830/2003 (ĠU L 268, 18.10.2003, p. 24).

            (3)  ĠU L 268, 18.10.2003, p. 1.

            ANNESS
            Emenda lill-konvenzjoni dwar l-aċċess għall-informazzjoni, il-parteċipazzjoni pubblika fit-teħid tad-deċiżjonijiet u l-aċċess għall-ġustizzja fi kwistjonijiet ambjentali
            Artikolu 6, paragrafu 11
            Għat-test eżistenti, ibdel:

                  “11.   Mingħajr preġudizzju għall-artikolu 3, paragrafu 5, id-dispożizzjonijiet ta' dan l-artikolu m'għandhomx japplikaw għad-deċiżjonijiet rigward jekk ikunx permess ir-rilaxx intenzjonat fl-ambjent u t-tqegħid fis-suq ta' organiżmi modifikati ġenetikament.”.

            Artikolu 6 bis
            Wara l-artikolu 6, daħħal artikolu ġdid li jaqra:

                  “Artikolu 6 bis
                  Il-parteċipazzjoni pubblika fid-deċiżjonijiet dwar ir-rilaxx intenzjonat fl-ambjent u t-tqegħid fis-suq ta' organiżmi modifikati ġenetikament

                     1.   Skond il-modalitajiet stabbiliti fl-anness I bis, kull Parti għandha tipprovdi għall-informazzjoni effikaċi u minn kmieni u l-parteċipazzjoni pubblika qabel tieħu deċiżjonijiet rigward jekk ikunx permess ir-rilaxx intenzjonat fl-ambjent u t-tqegħid fis-suq ta' organiżmi modifikati ġenetikament.

                     2.   Ir-rekwiżiti magħmula mill-Partijiet skond id-dispożizzjonijiet tal-paragrafu 1 ta' dan l-artikolu għandhom ikunu komplementari u ta' appoġġ reċiproku għad-dispożizzjonijiet tal-qafas nazzjonali tagħhom dwar il-bijosikurezza, b'mod konsistenti ma' l-objettivi tal-Protokoll ta' Kartaġena dwar il-Bijosikurezza.”.

            Anness I bis
            Wara l-anness I, daħħal anness ġdid li jaqra:
            “Anness I bis
            Modalitajiet imsemmija fl-artikolu 6 bis

                        1.

                        Kull Parti għandha tistipola, fil-qafas regolatorju tagħha, arranġamenti għal informazzjoni effikaċi u l-parteċipazzjoni pubblika għad-deċiżjonijiet suġġetti għad-dispożizzjonijiet ta' l-artikolu 6 bis, li għandhom jinkludu perijodu ta' żmien raġonevoli, sabiex il-pubbliku jingħata opportunità xierqa sabiex jesprimi opinjoni dwar tali deċiżjonijiet proposti.

                        2.

                        Jekk ikun xieraq, Parti tista' tipprovdi, fil-qafas regolatorju tagħha, għal eċċezzjonijiet fil-proċedura tal-parteċipazzjoni pubblika stabbilita f'dan l-anness:

                                    (a)

                                    Fil-każ tar-rilaxx intenzjonat ta' organiżmu modifikat ġenetikament (OĠM) fl-ambjent għal kwalunkwe skop għajr it-tqegħid fis-suq tiegħu, jekk:

                                                (i)

                                                Tali rilaxx taħt kondizzjonijiet bijoġeografiċi komparabbli diġà ġie approvat fi ħdan il-qafas regolatorju tal-Parti kkonċernata;
                                                u

                                                (ii)

                                                Tkun inkisbet minn qabel, esperjenza biżżejjed bir-rilaxx ta' l-OĠM in kwistjoni f'ekosistemi komparabbli.

                                    (b)

                                    Fil-każ tat-tqegħid fis-suq ta' OĠM, jekk:

                                                (i)

                                                Diġà kien approvat fi ħdan il-qafas regolatorju tal-Parti kkonċernata;
                                                jew

                                                (ii)

                                                Huwa maħsub għar-riċerka jew għall-kollezzjoni ta' kulturi.

                        3.

                        Mingħajr preġudizzju għal-leġislazzjoni applikabbli dwar il-kunfidenzjalità skond id-dispożizzjonijiet ta' l-artikolu 4, kull Parti għandha tagħmel disponibbli għall-pubbliku, b'mod adegwat, fil-ħin u effikaċi, sommarju tan-notifiki introdotti sabiex tinkiseb awtorizzazzjoni għar-rilaxx intenzjonat fl-ambjent jew għat-tqegħid fis-suq ta' OĠM fit-territorju tagħha, kif ukoll ir-rapport ta' valutazzjoni, fejn disponibbli, u skond il-qafas nazzjonali tagħha dwar il-bijosikurezza.

                        4.

                        Fl-ebda każ il-Partijiet m'għandhom jikkunsidraw l-informazzjoni li ġejja bħala kunfidenzjali:

                                    (a)

                                    Deskrizzjoni ġenerali ta' l-organiżmu jew l-organiżmi modifikati ġenetikament ikkonċernati, l-isem u l-indirizz ta' l-applikant għall-awtorizzazzjoni tar-rilaxx intenzjonat, l-użi maħsuba u, jekk xieraq, il-post tar-rilaxx.

                                    (b)

                                    Il-metodi u l-pjanijiet għall-monitoraġġ ta' l-organiżmu jew l-organiżmi modifikati ġenetikament ikkonċernati u għal reazzjoni ta' emerġenza.

                                    (ċ)

                                    Il-valutazzjoni tar-riskju ambjentali.

                        5.

                        Kull Parti għandha tiżgura trasparenza fil-proċeduri tat-teħid ta' deċiżjonijiet u tipprovdi aċċess għall-informazzjoni proċedurali relevanti lill-pubbliku. Din l-informazzjoni għandha tinkludi, per eżempju:

                                    (i)

                                    In-natura tad-deċiżjonijiet possibbli.

                                    (ii)

                                    L-awtorità pubblika responsabbli għat-teħid tad-deċiżjoni.

                                    (iii)

                                    L-arranġamenti għall-parteċipazzjoni pubblika stabbiliti skond il-paragrafu 1.

                                    (iv)

                                    Indikazzjoni ta' l-awtorità pubblika li mingħandha tkun tista' tinkiseb informazzjoni relevanti.

                                    (v)

                                    Indikazzjoni ta' l-awtorità pubblika fejn jistgħu jitressqu kummenti u ta' l-iskeda taż-żmien għat-trasmissjoni tal-kummenti.

                        6.

                        Id-dispożizzjonijiet magħmula skond il-paragrafu 1 għandhom jippermettu lill-pubbliku jressaq kwalunkwe kumment, analiżi jew opinjoni li jikkunsidra relevanti għar-rilaxx intenzjonat propost, inkluż it-tqegħid fis-suq, bi kwalunkwe mod xieraq.

                        7.

                        Kull Parti għandha tagħmel ħilitha sabiex tiżgura li, meta jittieħdu deċiżjonijiet dwar jekk għandux ikun permess ir-rilaxx intenzjonat ta' OĠM fl-ambjent, inkluż it-tqegħid fis-suq, ir-riżultati tal-proċedura tal-parteċipazzjoni pubblika organizzata skond il-paragrafu 1 ikunu kkunsidrati kif dovut.

                        8.

                        Il-Partijiet għandhom jipprovdu li meta tittieħed deċiżjoni suġġetta għad-dispożizzjonijiet ta' dan l-anness minn awtorità pubblika, it-test tad-deċiżjoni għandu jsir disponibbli għall-pubbliku flimkien mar-raġunijiet u l-kunsiderazzjonijiet li fuqhom kienet ibbażata.”.


title: Id-Deċiżjoni tal-Kummissjoni tal-11 ta' Diċembru 1998 dwar il-konklużjoni f'isem il-Komunità Ewropea tal-Faħam u l-Azzar u l-Komunità Ewropea dwar l-Enerġija Atomika tal-Ftehim Interim fuq il-kummerċ u l-affarijiet li għandhom x'jaqsmu mal-kummerċ bejn il-Komunità Ewropea, l-Komunità Ewropea tal-Faħam u l-Azzar u l-Komunità Ewropea dwar l-Enerġija Atomika, fuq naħa waħda, u r-Repubblika ta' l-Ażerbajġan, fuq in-naħa l-oħra

text:
Avviż Legali Importanti

|

31999D0101

Official Journal L 033 , 06/02/1999 P. 0020 - 0020

		Id-Deċiżjoni tal-Kummissjonital-11 ta' Diċembru 1998dwar il-konklużjoni f'isem il-Komunità Ewropea tal-Faħam u l-Azzar u l-Komunità Ewropea dwar l-Enerġija Atomika tal-Ftehim Interim fuq il-kummerċ u l-affarijiet li għandhom x'jaqsmu mal-kummerċ bejn il-Komunità Ewropea, l-Komunità Ewropea tal-Faħam u l-Azzar u l-Komunità Ewropea dwar l-Enerġija Atomika, fuq naħa waħda, u r-Repubblika ta' l-Ażerbajġan, fuq in-naħa l-oħra(avżati bid-dokument numru K (1998) 4008)(Test b'relevanza għall-KEE)(1999/101/KEFA, Euratom)Il-Kummissjoni Ewropea,Wara li kkunsidrat it-Trattat li jistabbilixxi l-Komunità Ewropea tal-Faħam u l-Azzar, u partikolarment l-ewwel paragrafu ta' l-Artikolu 95 tiegħu,Wara li kkunsidrat it-Trattat li jistabbilixxi l-Komunità Ewropea dwar l-Enerġija Atomika, u partikolarment it-tieni paragrafu ta' l-Artikolu 101 tiegħu,Billi, sakemm jidħol fis-seħħ il-Ftehim ta' soċjetà u koperazzjoni ffirmat fil-Lussemburgu fit-22 ta' April 1996, hemm bżonn jiġi approvat il-Ftehim Interim iffirmat fi Brussel fit-8 ta' Ottubru 1997 bejn il-Komunità Ewropea, l-Komunità Ewropea tal-Faħam u l-Azzar u l-Komunità Ewropea dwar l-Enerġija Atomika, fuq naħa waħda u r-Repubblika ta' l-Ażerbajġan, fuq in-naħa l-oħra, fuq kummerċ u l-affarijiet li għandhom x'jaqsmu mal-kummerċ;Billi l-konklużjoni tal-Ftehim Interim huwa meħtieġ biex jintlaħqu l-għanijiet tal-Komunità skond l-Artikoli 2 u 3 tat-Trattat li jistabbilixxi l-Komunità Ewropea tal-Faħam u l-Azzar u billi t-Trattat m'għamilx dispożizzjonijiet għall-każijiet kollha koperti minn din id-Deċiżjoni;Wara li kkonsultat il-Kumitat Konsultattiv u bil-qbil u l-approvazzjoni tal-Kunsill, mogħti fit-13 ta' Ottubru 1998,IDDEĊIEDIET DAN LI ĠEJ:Artikolu 1Il-Ftehim Interim bejn il-Komunità Ewropea, il-Komunità Ewropea tal-Faħam u l-Azzar u l-Komunità Ewropea dwar l-Enerġija Atomika, fuq naħa waħda, u r-Repubblika ta' l-Ażerbajġan fuq in-naħa l-oħra, fuq il-kummerċ u l-affarijiet li għandhom x'jaqsmu mal-kummerċ, flimkien mal-Protokoll u d-dikjarazzjonijiet, huwa minn issa approvat f'isem il-Komunità Ewropea tal-Faħam u l-Azzar u l-Komunità Ewropea dwar l-Enerġija Atomika.Dawn it-testi huma mehmuża ma' din id-Deċiżjoni [1],Artikolu 2Il-President tal-Kummissjoni jagħti l-avviż li hemm provdut fl-Artikolu 32 tal-Ftehim Interim f'isem il-Komunità Ewropea tal-Faħam u l-Azzar u l-Komunità Ewropea dwar l-Enerġija Atomika.Magħmul fi Brussel, fil-11 ta' Diċembru 1998.Għall-KummissjoniHans Van Den BroekMembru tal-Kummissjoni[1] ĠU L 285, tat-22.10.1998, p. 2, et seq.--------------------------------------------------